CELEX: C2004/262/73
Language: el
Date: 2004-10-23 00:00:00
Title: Υπόθεση Τ-298/04: Προσφυγή της EFCON AG κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως, που ασκήθηκε στις 21 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/38
            
         Προσφυγή της EFCON AG κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως, που ασκήθηκε στις 21 Ιουλίου 2004
   (Υπόθεση Τ-298/04)
   (2004/C 262/73)
   Γλώσσα διαδικασίας: η γερμανική
   Η EFCON AG, Graz-Andritz (Αυστρία), άσκησε προσφυγή, στις 21 Ιουλίου 2004, κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως ενώπιον του Πρωτοδικείου των Ευρωπαϊκών Κοινοτήτων.
   Πληρεξούσιος της προσφεύγουσας είναι ο Georg Zanger, Rechtsanwalt.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την οδηγία 2004/52/ΕΚ του Ευρωπαϊκού Κοινοβουλίου και του Συμβουλίου της 29ης Απριλίου 2004 (1),
            
         
               —
            
            
               επικουρικώς, να ακυρώσει το άρθρο 2 παράγραφος 1 στοιχεία α), β) και γ) και παράγραφοι 3 και 6 της οδηγίας 2004/52/ΕΚ του Ευρωπαϊκού Κοινοβουλίου και του Συμβουλίου της 29ης Απριλίου 2004,
            
         
               —
            
            
               επικουρικότερα, να επιτρέψει τη χρήση της εφαρμοζόμενης από την προσφεύγουσα τεχνολογίας (ενεργών υπέρυθρων ακτίνων) κατά τη δημιουργία συστημάτων τηλεδιοδίων,
            
         
               —
            
            
               να καταδικάσει τους καθών στα δικαστικά της έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα ζητεί την ακύρωση της οδηγίας 2004/52/ΕΚ του Ευρωπαϊκού Κοινοβουλίου και του Συμβουλίου. Η προσφεύγουσα διατείνεται ότι η προσβαλλομένη οδηγία, παρά την απαίτηση τεχνολογικής ουδετερότητας των νομοθετικών πράξεων, επιβάλλει τη χρήση ορισμένων τεχνολογιών. Κατ' αυτόν τον τρόπο διαμορφώνεται εντός της αγοράς κατάσταση που ευνοεί τις μνημονευόμενες στην οδηγία τεχνολογίες, προσβάλλεται δε η αρχή περί προστασίας του ανταγωνισμού εντός της Κοινότητας. Η προσφεύγουσα με την τεχνολογία της (τεχνολογία επικοινωνίας με διπλής κατευθύνσεως, υψηλής ταχύτητας, ενεργές υπέρυθρες ακτίνες) αποκλείεται από την αγορά των συστημάτων τηλεδιοδίων.
   Η προσφεύγουσα προβάλλει περαιτέρω ότι η οδηγία δεν επιτυγχάνει τον επιδιωκόμενο σκοπό —τη διαλειτουργικότητα των συστημάτων τηλεδιοδίων εντός των κρατών μελών—, παρεμποδίζει δε συγχρόνως τη συνεργασία μεταξύ των κρατών μελών, πράγμα που αντιβαίνει προς την αρχή της επικουρικότητας. Επί πλέον η προσφεύγουσα δεν συμμετέσχε στη νομοθετική διαδικασία, οπότε προσεβλήθη το νόμιμο δικαίωμά της ακροάσεως, υπέστη δε, με τη νομοθετική πράξη, δυσμενή διάκριση έναντι της βιομηχανίας μικροκυμάτων. Η διαμορφούμενη από τον Ευρωπαίο νομοθέτη κατάσταση της αγοράς βλάπτει επίσης την προσφεύγουσα ως προς την άσκηση των θεμελιωδών δικαιωμάτων της που κατοχυρώνονται με τη συνθήκη ΕΚ.
   
      (1)  Οδηγία 2004/52/ΕΚ του Ευρωπαϊκού Κοινοβουλίου και του Συμβουλίου, της 29.4.2004, σχετικά με τη διαλειτουργικότητα των συστημάτων τηλεδιοδίων στην Κοινότητα (ΕΕ L 166, σ. 124).